ત્રીપુરે બ્રહ્માજીને કહ્યું કે પ્રભુ દેવથી, મનુષ્યથી, રાક્ષસથી, સ્ત્રીઓથી કે પછી કોઈ રોગથી મારૂ મૃત્યું ન થાય તેવું શ્રેષ્ઠ વરદાન મને આપો. ત્રીપુરને તથાસ્તુ કહીને બ્રહ્મદેવ સત્યલોકમાં ગયો. ત્રિપુરાસુરને વરદાન પ્રાપ્ત થયું છે એ સમાચાર સાંભળી, અનેક દૈત્યો એની પાસે આવ્યા. ત્રિપુરાસુરે દૈત્યોને આદેશ આપ્યો કે, ‘આપણા વિરોધી દેવોને હણી નાખો. એમ ન થાય તો એમની પાસેની સર્વોત્તમ વસ્તુઓ છીનવી લો અને મને સમર્પિત કરો.’ દૈત્યરાજ ત્રિપુરની આજ્ઞા થતાં, સર્વ દૈત્યોએ સર્વ દેવોને, સર્પોને અને યક્ષોને બંદીવાન બનાવી ચોતરફ હાહાકાર મચાવી દીધો.